b'\n_START_ARTICLE_\nRefugiat\n_START_PARAGRAPH_\nUn refugiat (segons defineix a l\'article 1A de la Convenci\xc3\xb3 de 28 de juliol de 1951 relativa a l\'estatut dels refugiats de les Nacions Unides) \xc3\xa9s una persona que es troba fora del pa\xc3\xads d\'on n\'\xc3\xa9s originari, o b\xc3\xa9 on hi resideix habitualment, a causa d\'un temor fonamentat de persecuci\xc3\xb3 per raons d\'\xc3\xa8tnia, religi\xc3\xb3, nacionalitat, pertinen\xc3\xa7a a un grup social o opinions pol\xc3\xadtiques, i que no pot o no vol reclamar la protecci\xc3\xb3 del seu pa\xc3\xads per a poder tornar-hi.\n_START_SECTION_\nHist\xc3\xb2ria\n_START_PARAGRAPH_\nLa idea o concepte que una persona que cercava refugi en un lloc sagrat no podia ser capturat sense sanci\xc3\xb3 divina era ja familiar entre els antics grecs i egipcis. Tanmateix, el dret a cercar asil en una esgl\xc3\xa9sia o qualsevol altre lloc sagrat fou codificat per primer cop en la llei d\'Ethelbert de Kent vers l\'any 600. Durant l\'edat mitjana es van dictar lleis similars arreu d\'Europa. El concepte d\'exiliat pol\xc3\xadtic, for\xc3\xa7a relacionat, tamb\xc3\xa9 t\xc3\xa9 una llarga hist\xc3\xb2ria: Ovidi fou enviat a Tomis, Voltaire es va exiliar a Anglaterra. La Pau de Westf\xc3\xa0lia de 1648 signific\xc3\xa0 el reconeixement de la sobirania entre les diferents nacions signants. No obstant aix\xc3\xb2, no va ser fins a l\'arribada del nacionalisme rom\xc3\xa0ntic del segle\xc2\xa0xviii quan va guanyar for\xc3\xa7a i significat el concepte \xc2\xabpa\xc3\xads de nacionalitat\xc2\xbb i es requeria la presentaci\xc3\xb3 d\'identificaci\xc3\xb3 per a travessar la frontera._NEWLINE_El terme \xc2\xabrefugiat\xc2\xbb sovint \xc3\xa9s aplicat amb efectes retroactius a grups que es troben en situacions delimitades per la convenci\xc3\xb3 de 1951. Per exemple, despr\xc3\xa9s de l\'Edicte de Fontainebleau de 1685 pel que es va prohibir el protestantisme a Fran\xc3\xa7a, centenars de miliers d\'hugonots marxaren a Anglaterra, Pa\xc3\xafsos Baixos, Su\xc3\xafssa, Sud-\xc3\xa0frica, Alemanya i Pr\xc3\xbassia. Les onades de progroms que sacsejaren l\'Imperi rus al pas del segle\xc2\xa0xix al xx provocaren l\'emigraci\xc3\xb3 de dos milions de jueus entre 1881 i 1920. Simult\xc3\xa0niament, durant el segle\xc2\xa0xix una bona part dels pobles musulmans (Muhacir) que habitaven els Balcans, el Caucas, Crimea i Creta s\'aixoplugaren a l\'actual Turquia, conformant-ne l\'actual pa\xc3\xads. Durant les Guerres balc\xc3\xa0niques de 1912-1913 unes 800.000 persones hagueren d\'abandonar la seva llar. Alguns d\'aquests grups foren considerats oficialment com a refugiats despr\xc3\xa9s de la Primera Guerra Mundial.\n_START_SECTION_\nSocietat de Nacions (SDN)\n_START_PARAGRAPH_\nLa primera coordinaci\xc3\xb3 internacional sobre els refugiats arrib\xc3\xa0 amb el nomenament per part de la Societat de Nacions del primer Alt Comissionat per als Refugiats, Fridtjof Nansen. Aquesta Comissi\xc3\xb3 fou creada el 1921 per tal d\'ajudar al gaireb\xc3\xa9 un mili\xc3\xb3 i mig de refugiats provocats per la Revoluci\xc3\xb3 Russa i la seg\xc3\xbcent guerra civil (1917\xe2\x80\x931921), molts d\'ells arist\xc3\xb2crates fugint del govern comunista. El 1923 el mandat de la comissi\xc3\xb3 fou aixamplat per tal d\'incloure el m\xc3\xa9s d\'un mili\xc3\xb3 d\'armenis que havien fugit de l\'\xc3\x80sia Menor turca entre 1915 i 1923 (genocidi armeni. Uns anys m\xc3\xa9s tard el mandat fou aixamplat per tal d\'incloure els refugiats assiris i turcs._NEWLINE_L\'intercanvi de poblacions entre Gr\xc3\xa8cia i Turquia (1923) va implicar al voltant de dos milions de persones, la majoria convertits en refugiats for\xc3\xa7ats i privats de iure de la seva nacionalitat de segles, en un tractat promogut i supervisat per la comunitat internacional com a part del Tractat de Lausana._NEWLINE_El Congr\xc3\xa9s dels Estats Units aprov\xc3\xa0 el 1921 la Llei de Quotes d\'Emerg\xc3\xa8ncia i el 1924 la Llei d\'Immigraci\xc3\xb3 Johnson-Reed, que tenia com a finalitat restringir encara m\xc3\xa9s l\'entrada d\'emigrants d\'Europa meridional i oriental, especialment jueus, italiansi eslaus, que havien comen\xc3\xa7at a entrar en gran nombre a partir de la d\xc3\xa8cada de 1890. La majoria de refugiats europeus (principalment jueus i eslaus) que fugien de Stalin, dels nazis i de la Segona Guerra Mundial els fou prohibida l\'entrada als Estats Units._NEWLINE_El 1930 es va establir l\'Oficina Internacional Nansen pels Refugiats com a successora de l\'Alt Comissionat per a Refugiats, i que entre les seves principals fites fou l\'establiment del passaport Nansen per als refugiats, cosa que li va fer mer\xc3\xa8ixer el Premi Nobel de la Pau de 1938. L\'Oficina Nansen s\'enfront\xc3\xa0 a problemes com la manca de finan\xc3\xa7ament, l\'augment del nombre de refugiats, i la falta de cooperaci\xc3\xb3 per part d\'alguns Estats membres, cosa que li va restar \xc3\xa8xit. No obstant aix\xc3\xb2, aconsegu\xc3\xad que catorze nacions ratifiquessin la Convenci\xc3\xb3 de Refugiats de 1933, una soluci\xc3\xb3 r\xc3\xa0pida i relativament modesta, antecedent de carta dels drets humans, i assol\xc3\xad assist\xc3\xa8ncia per al voltant d\'un mili\xc3\xb3 de refugiats arreu del m\xc3\xb3n._NEWLINE_L\'arribada al poder del nazisme va provocar un fort increment en el nombre de refugiats d\'Alemanya, de tal manera que el 1933 la Societat va crear l\'Alta Comissi\xc3\xb3 per a Refugiats d\'Alemanya. El 4 de juliol de 1936 es va signar un acord sota els auspicis de la SDN que definia refugiat provinent d\'Alemanya com a "qualsevol persona que estava establart en aquest pa\xc3\xads, que no posse\xc3\xads cap altra nacionalitat que l\'alemanya i respecte de les quals s\'estableix que de fet o de dret no gaudeix de la protecci\xc3\xb3 del Govern del Reich"(article 1) El mandat d\'aquesta Alta Comissi\xc3\xb3 fou expandit per tal d\'incloure als refugiats d\'\xc3\x80ustria i de Sudetenland. Des de l\'1 d\'octubre de 1938 uns 150.000 txecs foren despla\xc3\xa7ats quan l\'ex\xc3\xa8rcit alemany enva\xc3\xad Txecoslov\xc3\xa0quia segons el que establia l\'acord de Munic._NEWLINE_El 31 de setembre de 1938 tant l\'Oficina Nansen com l\'Alta Comissi\xc3\xb3 foren dissoltes i substitu\xc3\xafts per l\'Oficina de l\'Alt Comissionat per als Refugiats sota la protecci\xc3\xb3 de la SDN. Aix\xc3\xb2 va coincidir amb l\'arribada a Fran\xc3\xa7a de nombrosos refugiats republicans despr\xc3\xa9s de ser derrotats pels franquistes en la Guerra Civil Espanyola..\n_START_SECTION_\nSegona Guerra Mundial i l\'UNRRA\n_START_PARAGRAPH_\nEl conflicte i la inestabilitat pol\xc3\xadtica durant la Segona Guerra Mundial provocaren grans quantitats d\'emigrats for\xc3\xa7ats (vegeu l\'evacuaci\xc3\xb3 i expulsi\xc3\xb3 durant la Segona Guerra Mundial). En acabar la guerra hi havia a Europa m\xc3\xa9s de 400 milions de refugiats. _NEWLINE_El 1943, els Aliats van crear l\'Administraci\xc3\xb3 de Socors i Rehabilitaci\xc3\xb3 de les Nacions Unides (UNRRA) per tal de proporcionar ajuda a les zones alliberades de les pot\xc3\xa8ncies de l\'Eix, incloent parts d\'Europa i Xina. Aix\xc3\xb2 inclo\xc3\xafa el retorn de m\xc3\xa9s de set milions de refugiats, comunament coneguts com a persones despla\xc3\xa7ades, al seu pa\xc3\xads d\'origen i l\'establiment de campaments de persones despla\xc3\xa7ades per a un mili\xc3\xb3 de refugiats que es negaven a ser repatriats._NEWLINE_En els \xc3\xbaltims mesos de la Segona Guerra Mundial uns cinc milions de civils alemanys de les regions alemanyes de Pr\xc3\xbassia Oriental, Pomer\xc3\xa0nia i Sil\xc3\xa8sia van fugir de l\'ofensiva de l\'Ex\xc3\xa8rcit Roig i es van convertir en refugiats a Mecklenburg, Brandenburg i Sax\xc3\xb2nia. Despr\xc3\xa9s de la capitulaci\xc3\xb3 de la Wehrmacht el maig de 1945 els aliats van ocupar Alemanya en les fronteres reconegudes el 31 de desembre de 1937, segons l\'acordat en la Declaraci\xc3\xb3 de Berl\xc3\xadn de 5 de juny de 1945. Des de la primavera de 1945 els polonesos havien for\xc3\xa7at en\xc3\xa8rgicament l\'expulsi\xc3\xb3 dels alemanys d\'aquestes prov\xc3\xadncies en un programa de neteja \xc3\xa8tnica. Quan els aliats es van reunir a Potsdam el 17 de juliol de 1945 en la Confer\xc3\xa8ncia de Potsdam s\'hagueren d\'enfrontar a una situaci\xc3\xb3 ca\xc3\xb2tica amb els refugiats. El 2 d\'agost de 1945, es va establir el protocol de Potsdam. L\'article IX posava una quarta part del territori d\'Alemanya sota l\'administraci\xc3\xb3 provisional de Pol\xc3\xb2nia i l\'article XIII va ordenar que els alemanys \xc3\xa8tnics de Pol\xc3\xb2nia, Txecoslov\xc3\xa0quia i Hongria fossin transferits a Alemanya Occidental d\'una manera "ordenada i humana"._NEWLINE_Encara que no havia estat aprovat pels aliats a Potsdam, centenars de milers d\'alemanys \xc3\xa8tnics de Iugosl\xc3\xa0via i Romania van ser deportats a treballs for\xc3\xa7ats a la Uni\xc3\xb3 Sovi\xc3\xa8tica, a les zones d\'ocupaci\xc3\xb3 aliada d\'Alemanya i posteriorment a la Rep\xc3\xbablica Democr\xc3\xa0tica Alemanya, \xc3\x80ustria i la Rep\xc3\xbablica Federal d\'Alemanya, en la que \xc3\xa9s considerada com la major transfer\xc3\xa8ncia de poblaci\xc3\xb3 de la hist\xc3\xb2ria. En total es van veure afectats 15 milions d\'alemanys, i m\xc3\xa9s de dos milions de persones van morir durant l\'expulsi\xc3\xb3 de la poblaci\xc3\xb3 alemanya. (vegeu expulsi\xc3\xb3 dels alemanys d\'Europa de l\'Est.) Entre el final de la Segona Guerra Mundial i la construcci\xc3\xb3 del mur de Berl\xc3\xadn el 1961 m\xc3\xa9s de 563.700 refugiats d\'Alemanya Oriental van marxar a Alemanya Occidental fugint de l\'ocupaci\xc3\xb3 sovi\xc3\xa8tica._NEWLINE_Durant el mateix per\xc3\xadode, milions d\'antics ciutadans russos van ser repatriats contra la seva voluntat a l\'URSS. _NEWLINE_L\'11 de febrer de 1945, com a conclusi\xc3\xb3 de la Confer\xc3\xa8ncia de Ialta, els Estats Units i Regne Unit van signar un acord de repatriaci\xc3\xb3 amb l\'URSS. La interpretaci\xc3\xb3 d\'aquest Acord va donar lloc a la repatriaci\xc3\xb3 for\xc3\xa7osa de tots els sovi\xc3\xa8tics, independentment dels seus desitjos. Quan la guerra va acabar el maig de 1945, les autoritats civils brit\xc3\xa0niques i estatunidenques van ordenar a les seves forces militars a Europa deportar a la Uni\xc3\xb3 Sovi\xc3\xa8tica milions dels antics residents incloent-hi moltes persones que havien sortit de R\xc3\xbassia feia d\xc3\xa8cades i que tenien altres nacionalitats. Les operacions de repatriaci\xc3\xb3 for\xc3\xa7osa es va dur a terme des de 1945 fins a 1947._NEWLINE_Al final de la Segona Guerra Mundial, hi havia m\xc3\xa9s de 5 milions de "despla\xc3\xa7ats" de la Uni\xc3\xb3 Sovi\xc3\xa8tica a Europa Occidental. Al voltant de 3 milions havien estat sotmesos a treballs for\xc3\xa7ats (Ostarbeiters) al Tercer Reich i els territoris ocupats. Els presoners de guerra sovi\xc3\xa8tics i els homes de Vl\xc3\xa0ssov van ser posats sota la jurisdicci\xc3\xb3 de la SMERSH (Mort als espies). Dels 5,7 milions de presoners de guerra sovi\xc3\xa8tics capturats pels alemanys, al final de la guerra 3,5 milions havien mort durant el seu captiveri alemany. Els supervivents al seu retorn a l\'URSS van ser tractats com a tra\xc3\xafdors (vegeu l\'Ordre n\xc3\xbam. 270).. M\xc3\xa9s d\'1,5 milions soldats de l\'Ex\xc3\xa8rcit Roig empresonats pels nazis i que havien sobreviscut van ser enviats al Gulag._NEWLINE_Pol\xc3\xb2nia i la Ucra\xc3\xafna Sovi\xc3\xa8tica va dur a terme intercanvis de poblaci\xc3\xb3: els polonesos que vivien a l\'est de la nova frontera entre Pol\xc3\xb2nia i la Uni\xc3\xb3 Sovi\xc3\xa8tica van ser deportats a Pol\xc3\xb2nia (al voltant de 2.100.000 persones) (vegeu la repatriaci\xc3\xb3 dels polonesos 1944-1946) i ucra\xc3\xafnesos que residien a l\'oest de la nova frontera van ser deportats a la Ucra\xc3\xafna sovi\xc3\xa8tica. El trasllat de poblaci\xc3\xb3 de la Ucra\xc3\xafna sovi\xc3\xa8tica es va produir a partir de setembre de 1944 fins a maig 1946 (al voltant de 450.000 persones) (vegeu la repatriaci\xc3\xb3 dels ucra\xc3\xafnesos de Pol\xc3\xb2nia a la Uni\xc3\xb3 Sovi\xc3\xa8tica). Alguns ucra\xc3\xafnesos (al voltant de 200.000 persones) abandonaren el sud-est de Pol\xc3\xb2nia, m\xc3\xa9s o menys volunt\xc3\xa0riament (entre 1944 i 1945)._NEWLINE_La UNRRA va ser clausurada el 1947, moment en el qual se\'n va fer c\xc3\xa0rrec la recentment creada Organitzaci\xc3\xb3 Internacional pels Refugiats. Mentre que el lliurament estava previst originalment dur-lo a terme a principis de 1947, no es va produir fins a juliol de 1947. L\'Organitzaci\xc3\xb3 Internacional pels Refugiats era una organitzaci\xc3\xb3 temporal de les Nacions Unides (ONU), amb el mandat d\'acabar la tasca de l\'UNRRA de repatriaci\xc3\xb3 o reassentament dels refugiats europeus. Va ser dissolta el 1952 despr\xc3\xa9s de reassentament de prop d\'un mili\xc3\xb3 de refugiats. La definici\xc3\xb3 de refugiat aleshores era la d\'una persona amb passaport Nansen o un "Certificat d\'Elegibilitat", em\xc3\xa8s per l\'Organitzaci\xc3\xb3 Internacional pels Refugiats.\n_START_SECTION_\nEstabliment de l\'ACNUR\n_START_PARAGRAPH_\nL\'Alt Comissionat de les Nacions Unides per als Refugiats (ACNUR o UNHCR) fou establert el 14 de desembre de 1950 i t\xc3\xa9 la seva seu a Ginebra, amb la missi\xc3\xb3 de protegir i donar suport als refugiats, a petici\xc3\xb3 d\'un govern o de les Nacions Unides i ajudar al seu retorn o reassentament. Tots els refugiats del m\xc3\xb3n estan sota el mandat de l\'ACNUR, excepte els \xc3\xa0rabs palestins que van fugir del nou Estat jueu entre 1947 i 1948 (vegeu m\xc3\xa9s endavant). No obstant aix\xc3\xb2, els palestins que van fugir dels territoris palestins despr\xc3\xa9s de 1948 (per exemple, durant la Guerra dels Sis Dies de 1967) estan sota la jurisdicci\xc3\xb3 de l\'ACNUR._NEWLINE_L\'ACNUR proporciona protecci\xc3\xb3 i assist\xc3\xa8ncia no nom\xc3\xa9s als refugiats, sin\xc3\xb3 tamb\xc3\xa9 a altres categories de persones despla\xc3\xa7ades o necessitades. Aquests inclouen els sol\xc2\xb7licitants d\'asil, els refugiats que han tornat a casa per\xc3\xb2 que encara necessita ajuda en la reconstrucci\xc3\xb3 de les seves vides, les comunitats civils locals directament afectades pels moviments dels refugiats, els ap\xc3\xa0trides i els anomenats despla\xc3\xa7ats interns (IDP). Els despla\xc3\xa7ats interns s\xc3\xb3n els civils que s\'han vist obligats a fugir de casa seva, per\xc3\xb2 que no han arribat a un pa\xc3\xads ve\xc3\xad i, per tant, a difer\xc3\xa8ncia dels refugiats, no estan protegits pel dret internacional i els pot resultar dif\xc3\xadcil de rebre qualsevol forma d\'assist\xc3\xa8ncia. A mesura que la naturalesa de la guerra ha canviat en les \xc3\xbaltimes d\xc3\xa8cades, amb m\xc3\xa9s i m\xc3\xa9s conflictes interns en comptes de guerres entre Estats, el nombre de despla\xc3\xa7ats ha augmentat de manera significativa a una estimaci\xc3\xb3 de 5 milions de persones arreu del m\xc3\xb3n._NEWLINE_L\'ACNUR ha rebut el Premi Nobel de la Pau de 1954 i 1981. L\'ag\xc3\xa8ncia t\xc3\xa9 el mandat de dirigir i coordinar l\'acci\xc3\xb3 internacional, la cooperaci\xc3\xb3 per a protegir els refugiats i resoldre els problemes dels refugiats a tot el m\xc3\xb3n. El seu objectiu principal \xc3\xa9s salvaguardar els drets i el benestar dels refugiats. S\'esfor\xc3\xa7a per garantir que tothom pugui exercir el dret de demanar asil i trobar refugi segur en un altre Estat amb l\'opci\xc3\xb3 de tornar a casa de manera volunt\xc3\xa0ria, integraci\xc3\xb3 local o reassentament en un tercer pa\xc3\xads._NEWLINE_Moltes celebritats estan associats amb l\'ag\xc3\xa8ncia com Ambaixadors de Bona Voluntat de l\'ACNUR, incloent Angelina Jolie, Giorgio Armani i altres. L\'individu que ha recaptat m\xc3\xa9s diners en actuacions ben\xc3\xa8fiques i treball voluntari en nom de l\'ACNUR ha estat Luciano Pavarotti._NEWLINE_El mandat de l\'ACNUR s\'ha anat ampliant per a incloure la protecci\xc3\xb3 i la prestaci\xc3\xb3 d\'assist\xc3\xa8ncia humanit\xc3\xa0ria als descrits com a altres persones "d\'inter\xc3\xa8s", incloent els despla\xc3\xa7ats interns (IDP) que s\'ajusten a la definici\xc3\xb3 legal de refugiat sota la Convenci\xc3\xb3 de Refugiats de 1951 i al Protocol de 1967, la Convenci\xc3\xb3 de l\'Organitzaci\xc3\xb3 per a la Unitat Africana de 1969, o algun altre tractat si van sortir del seu pa\xc3\xads, per\xc3\xb2 que actualment romanen al seu pa\xc3\xads d\'origen. ACNUR t\xc3\xa9 tamb\xc3\xa9 missions a Col\xc3\xb2mbia, Rep\xc3\xbablica Democr\xc3\xa0tica del Congo, S\xc3\xa8rbia i Montenegro i Costa d\'Ivori per a ajudar i prestar serveis als despla\xc3\xa7ats interns.\n_START_SECTION_\nTanz\xc3\xa0nia\n_START_PARAGRAPH_\nEl 17 d\'octubre de 2014 el govern de Tanz\xc3\xa0nia va donar la ciutadania a 162.156 refugiats pol\xc3\xadtics de Burundi en el que ha esdevingut el cas de naturalitzaci\xc3\xb3 m\xc3\xa9s important de la hist\xc3\xb2ria. A m\xc3\xa9s a m\xc3\xa9s el govern va iniciar el proc\xc3\xa9s de naturalitzaci\xc3\xb3 de 40.000 persones m\xc3\xa9s. Aquests refugiats han viscut sobretot a l\'oest del pa\xc3\xads, a les regions de Tabora i de Katavi des de 1972 i han treballat sobretot en la recol\xc2\xb7lecci\xc3\xb3 de tabac i caf\xc3\xa8. La ciutadania els d\xc3\xb3na dret a viure on vulguin al pa\xc3\xads. Abans Tanz\xc3\xa0nia ja havia naturalitzat a 32.000 refugiats de Ruanda i 3000 bant\xc3\xbas de Som\xc3\xa0lia (Wazig\xc3\xbces). A m\xc3\xa9s, al pa\xc3\xads hi ha uns 60.000 refugiats de la Rep\xc3\xbablica Democr\xc3\xa0tica del Congo.\n_START_SECTION_\nProtestes\n_START_PARAGRAPH_\nEn el conjunt d\xe2\x80\x99Espanya, Catalunya \xc3\xa9s la comunitat aut\xc3\xb2noma m\xc3\xa9s activa que ha donat resposta a la crisi de persones refugiades i migrants. La seva poblaci\xc3\xb3 s\xe2\x80\x99ha organitzat en diversos eixos per tal de denunciar l\xe2\x80\x99incompliment de la promesa que va fer el Govern d\xe2\x80\x99Espanya d\xe2\x80\x99acollir 17.680 persones refugiades; tan sols se n\xe2\x80\x99ha acollit un 4%._NEWLINE_El 18 de febrer del 2017, en el marc de la campanya Casa Nostra, Casa Vostra, va tenir lloc a Barcelona la Manifestaci\xc3\xb3 \xe2\x80\x9cVolem Acollir\xe2\x80\x9d, la manifestaci\xc3\xb3 m\xc3\xa9s multitudinaria d\xe2\x80\x99Europa a favor de l\xe2\x80\x99acollida de persones migrants i despla\xc3\xa7ades._NEWLINE_Casa nostra casa vostra, \xc3\xa9s una campanya que va n\xc3\xa9ixer gr\xc3\xa0cies a un grup de persones activistes que es van trobar el dia 9 de maig de 2016 en els camps de refugiats de la frontera de Gr\xc3\xa8cia amb Maced\xc3\xb2nia. Quan van tornar del seu viatge, van voler denunciar la situaci\xc3\xb3 en la qual es trobaven milers de persones, per la qual cosa, es va anar sumant gent amb la finalitat de donar resposta a la "Crisi migrat\xc3\xb2ria" que viu el Mediterrani. \xc2\xa0A poc a poc, s\'ha anat obrint cada vegada m\xc3\xa9s l\'entitat de cara a la societat civil i altres entitats._NEWLINE_Aix\xc3\xad doncs, \xc3\xa9s una entitat que es dedica a acollir a totes aquelles persones que es troben en situacions complicades: fugint de guerres, del gana, de la persecuci\xc3\xb3 pol\xc3\xadtica, per motius d\'orientaci\xc3\xb3 sexual o per les seves creences. Alhora, tamb\xc3\xa9 donen suport a aquelles persones que ja estan aqu\xc3\xad i que presenten certes dificultats per desenvolupar una vida digna.'